
PLUNGĖS RAJONO SAVIVALDYBĖS VIEŠOSIOS BIBLIOTEKOS
VAIKŲ IR JAUNIMO LITERATŪROS SKYRIAUS VYRESNIOJO BIBLIOTEKININKO DARBUI SU VAIKAIS PAREIGYBĖS APRAŠYMAS 

I SKYRIUS
PAREIGYBĖ

1. Plungės rajono savivaldybės viešosios bibliotekos (toliau kartu su struktūriniais padaliniais vadinama – Biblioteka) Vaikų ir jaunimo literatūros skyriaus (toliau – Skyrius) vyresniojo bibliotekininko darbui su vaikais pareigybė yra priskiriama specialistų pareigybių grupei.
2. Pareigybės lygis – A2.
3. Pareigybės paskirtis – užtikrinti kokybišką Skyriaus vartotojų aptarnavimą, organizuoti vaikų ir jaunimo poreikius atitinkančius kultūrinius, edukacinius, skaitymo skatinimo renginius, formuoti Skyriaus vartotojų poreikius atitinkantį dokumentų fondą, teikti ir plėtoti kitas paslaugas vaikams ir jaunimui.
4. Vyresnysis bibliotekininkas darbui su vaikais yra tiesiogiai pavaldus bibliotekos direktoriui, o už einamosios veiklos vykdymą bei Skyriaus planų įgyvendinimą atsiskaito Skyriaus vedėjui.


II SKYRIUS
SPECIALŪS REIKALAVIMAI ŠIAS PAREIGAS EINANČIAM DARBUOTOJUI

5. Darbuotojas, einantis šias pareigas, turi atitikti šiuos specialiuosius reikalavimus:
5.1. turėti ne žemesnį kaip aukštąjį universitetinį išsilavinimą su bakalauro kvalifikaciniu laipsniu ar jam prilygintu išsilavinimu arba aukštąjį koleginį išsilavinimą su profesinio bakalauro kvalifikaciniu laipsniu ar jam prilygintu išsilavinimu; 
5.2. žinoti Lietuvos Respublikos bibliotekų įstatymą, kitus Lietuvos Respublikos įstatymus, Lietuvos Respublikos Vyriausybės nutarimus bei norminius aktus, Plungės rajono savivaldybės tarybos sprendimus ir kitus teisės aktus, reglamentuojančius bibliotekų veiklą;
5.3. būti susipažinusiam su Lietuvos bibliotekų sistema, žinoti bibliotekos veiklos, darbo su vartotojais, renginių organizavimo principus; 
5.4. būti susipažinusiam su bibliotekos nuostatais, vidaus tvarkos taisyklėmis, asmens duomenų apsaugą reglamentuojančiais dokumentais, darbuotojų saugos ir sveikatos, priešgaisrinės saugos, civilinės saugos reikalavimais;
5.5. gebėti savarankiškai planuoti, organizuoti savo darbą, sklandžiai dėstyti mintis raštu ir žodžiu, gebėti kūrybiškai spręsti įvairias įgyvendinant pavestas funkcijas iškylančias problemas;
5.6. mokėti dirbti kompiuteriu, „Microsoft Office“ arba analoginiu programiniu paketu, naudotis informacijos ieškos, sisteminimo, apdorojimo technologijomis; 
5.7. gebėti valdyti informaciją: ją kaupti, sisteminti, apibendrinti, analizuoti, rengti pasiūlymus, numatyti galimus sprendimo būdus ir metodus;
5.8. mokėti valstybinę lietuvių kalbą ir bent vieną užsienio kalbą.

III SKYRIUS
ŠIAS PAREIGAS EINANČIO DARBUOTOJO FUNKCIJOS

6. Šias pareigas einantis darbuotojas vykdo šias funkcijas:
6.1. prisideda prie Skyriaus uždavinių ir funkcijų įgyvendinimo, dalyvauja Skyriaus veiklos planavimo bei atsiskaitymo už veiklos rezultatus procese;
6.2. teikia siūlymus Skyriaus vedėjui dėl vartotojų aptarnavimo ir paslaugų jiems teikimo tobulinimo, dalyvauja rengiant Skyriaus metinius ir kitus veiklos planus;
6.3. aptarnauja Skyriaus vartotojus, konsultuoja ir padeda pasirinkti dokumentus, rasti informacijos šaltinius, apskaito išduotį, dokumentų grąžinimą rankiniu ir (ar) automatizuotu būdu, atsako į vartotojų užklausas; 
6.4. vykdo vartotojų registraciją ir išduoda skaitytojo pažymėjimus, vykdo vartotojų ir lankomumo apskaitą, supažindina vartotojus su naudojimosi biblioteka, kompiuteriais ir kitomis taisyklėmis, užtikrina paslaugų apskaitos savalaikį vedimą (dienoraščių ir kt.) rankiniu ir (ar) automatizuotu (LIBIS, VRSS) būdu;
6.5. suteikia prisijungimo kodus prie viešosios interneto prieigos, vykdo interneto vartotojų registraciją (VRSS), kontrolę, suteikia reikiamą pagalbą prie kompiuterių dirbantiems vartotojams; 
6.6. dalyvauja tradicinių ir elektroninių informacijos išteklių komplektavimo ir apskaitos procese, teikia pasiūlymus dėl šių išteklų papildymo, organizuoja jų pateikimą vartotojams, tvarko Skyriaus dokumentų fondą, išima susidėvėjusius, nepaklausius dokumentus iš fondo, sudaro jų sąrašus, atlieka periodinių dokumentų, skirtų vartotojams, registraciją;
6.7. teikia elektronines paslaugas atsižvelgiant į vartotojų poreikius (interneto paslaugas, informaciją el. paštu, prieigą prie prenumeruojamų bei laisvai pasiekiamų duomenų bazių vietoje ir nuotoliniu būdu, kt.);
6.8. dirba su skaitytojais skolininkais (primena, ragina, informuoja apie praleistus grąžinimo terminus, atlieka kitus veiksmus, reikalingus dokumentams į bibliotekos grąžinti);
6.9. dalyvauja tiriant Skyriaus vartotojų skaitymo, informacijos naudojimo ir kitus su Skyriaus teikiamomis paslaugomis susijusius, interesus, apibendrina rezultatus, teikia pasiūlymus Skyriaus vedėjui dėl esamų paslaugų tobulinimo ir (ar) naujų paslaugų sukūrimo;
6.10. padeda organizuoti kultūrinius, edukacinius, vaikų ir jaunimo literatūrą populiarinančius renginius, dalyvauja bibliotekos projektinėje veikloje;
6.11. bendradarbiauja su kitomis bibliotekomis, švietimo ir kultūros įstaigomis bei nevyriausybinėmis organizacijomis pagal šios pareigybės kompetenciją;
6.12. pagal vykdomas veiklas dalyvauja bibliotekos viešųjų pirkimų procese;
6.13. bibliotekos direktoriui pavedus, dalyvauja bibliotekos fondo ar fondo dalies perdavimuose, patikrinimuose, užtikrina perduoto turto, materialinių vertybių naudojimą pagal paskirtį;
6.14. rūpinasi, kad bibliotekos patalpos būtų tinkamai perduotos saugoti apsaugos tarnybai darbo laikui pasibaigus;
6.15. dalyvauja mokymuose, seminaruose ir kvalifikacijos tobulinimo kursuose, bibliotekos organizuojamuose renginiuose, bibliotekos direktoriaus įsakymu sudarytų komisijų darbe;
6.16. pavaduoja kitą Skyriaus darbuotoją jo atostogų ar komandiruočių metu pagal pavaduojančių asmenų sąrašą arba bibliotekos direktoriui pavedus;
6.17. Kai vyresniojo bibliotekininko darbui su vaikais nėra darbe (dėl ligos, atostogų, komandiruotės ir kt.), jo funkcijas vykdo direktoriaus įsakymu paskirtas kitas bibliotekos darbuotojas;
6.18. laiku ir kokybiškai vykdo kitas įstatymų ir kitų teisės aktų nustatytas funkcijas bei su bibliotekos ir Skyriaus funkcijomis susijusius, nenuolatinio pobūdžio, Skyriaus vedėjo ar bibliotekos direktoriaus pavedimus žodžiu ir raštu tam, kad būtų įgyvendinti bibliotekos ir Skyriaus tikslai.

IV SKYRIUS
ŠIAS PAREIGAS EINANČIO DARBUOTOJO TEISĖS, PAVALDUMAS, ATSKAITOMYBĖ IR ATSAKOMYBĖ

7. Darbuotojas, vykdydamas šiame pareigybės aprašyme nustatytas funkcijas, turi teises ir pareigas nustatytas Lietuvos Respublikos darbo kodekse, Lietuvos Respublikos valstybės ir savivaldybių įstaigų darbuotojų darbo apmokėjimo ir komisijų narių atlygio įstatyme, bibliotekos nuostatuose, bibliotekos vidaus tvarkos taisyklėse, kituose teisės aktuose, reglamentuojančiuose darbo santykius.
8. Šias pareigas einantis darbuotojas atsako:
8.1. už tinkamą šiame pareigybės aprašyme nustatytų funkcijų vykdymą;
8.2. už informacijos saugumo reikalavimų ir nuostatų laikymąsi, už turimos informacijos konfidencialumą ir naudojimą pagal paskirtį Lietuvos Respublikos teisės aktų nustatyta tvarka, vartotojų asmens duomenų saugojimą ir konfidencialumą;
8.3. už darbo drausmės ir darbo režimo, profesinės etikos (dalykinės atmosferos palaikymo, pagarbaus elgesio su kitais darbuotojais bei bibliotekos lankytojais standartų ir pan.), darbo saugos ir priešgaisrinės saugos reikalavimų laikymąsi.

Susipažinau ir sutinku dirbti pagal šį pareigybės aprašymą:

_______________________________________________
(vardas, pavardė, data ir parašas)

